钦定古今图书集成/明伦汇编/闺媛典/第361卷 > 崔涯妻雍氏
## 钦定古今图书集成/明伦汇编/闺媛典/第361卷 > 崔涯妻雍氏

按《云溪友议》：崔涯妻雍氏，扬州总较女也。仪质闲雅，
夫妇甚雍睦。雍族以崔郎甚有诗名，资赡每厚，涯略
不加敬于妻父，但呼雍老而已。雍渐不能堪，勃然仗
剑呼女出曰：“某河朔之人，惟习弓马，养女合嫁军士，
徒慕士流之德，是以相就，今甚悔之。小女既错嫁，不
可别醮，便可出家，如若不从，吾当挥剑立命。”其女剃
发为尼，涯方悲泣谢过，雍不听，女亦号恸而别。涯赠
诗云：“陇上流泉陇下分，断肠呜咽不堪闻。嫦娥一人
宫中去，巫峡千秋空白云。”